इस तत्थ गी मद्दे नज़र रखदे होई जिसलै अस अज्जै तोड़ी बक्खरे-बक्खरे विशें उप्पर लखोए दे सैकड़ें डोगरी दे साहित्यक लेखें दा मुल्यांकन करने आं तां असेंगी मन्ननै पौग जे अज्ज तोड़ी जेह्ड़े मते सारे लेख फुलबाड़ी (इसलै बन्द ऐ), नमीं चेतना, शीराज़ा डोगरी, दैनिक डोगरी टाइम्ज़ ते लोs बिच्च छपे न उन्दे बारे च संबद्ध लेखकें न्यांs गै कीता होग। हां इन्ना जरूर ऐ जे जेह्ड़े लेख अपने अकार च डेढ-द’ऊं जां च’ऊं सफ़ें च गै सीमत न जां नां ते उन्दा कोई भाशाई स्तर ऐ ते नां ते उन्दी समग्री बी विशे दे मताबक गै ऐ ते नां गै उन्दे आस्तै बरते गेदे संदर्भ ग्रंथें जां कताबें दे हवाले गै दित्ते गेदे न, उ’नें लेखें गी जरूर घट्ट स्तर (Sub standard) दी श्रेणी च रक्खी सकने आं। मेरे अनुभव च एह् बी आया ऐ जे किश लेख सिर्फ सर्वेक्खन मात्तर गै न। इसदे इलावा किश लेख सिर्फ प्रशंसात्मक शैली बिच्च गै लिखे गेदे न, की जे समीक्षत्मक अलोचना दा अजें डोगरी च लगभग अभाव गै ऐ। डोगरी दा लेखक हाल्ली निम्मा दी कौड़तन आह्ली आलोचना बरदाशत करने दी समर्थ नेईं रखदा। एह् मानसकता उसदे च अजें उब्भरी गै नेईं ऐ, की जे हाल्ली ओह् बड़े भारे अहम (Ego) दा शकार ऐ। कुसै बी भाशा दे साहित्य दी सग्गोसारी, लम्मी उमर ते उच्च स्तर ते नखारपन आस्तै उसदी निश्पक्ख; बेलाग ते स्वस्थ आलोचना कन्नो-कन्नी होनी बड़ी गै ज़रूरी ऐ। सुन्ने गी बी ते कुन्दन बनने आस्तै केईं बारी अग्गी च तपनै पौंदा ऐ ते कन्नै सनैरे दे थ्होड़ें दी मार बी झल्लनै पौंदी ऐ।